КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий къыщыпсэлъащ Урысей Федерацэм ШынагъуэншагъэмкIэ и советым и зэIущIэм
Урысей Федерацэм ШынагъуэншагъэмкIэ и советым и Секретарь Патрушев Николай дыгъуасэ Грознэ къалэм зэIущIэ щригъэкIуэкIащ. Зэхуэсым IуэхугъуитIым щытепсэлъыхьащ: Кавказ Ищхъэрэм терроризмэм зыщегъэубгъуным мылъку къызэрыхуаутIыпщ гъуэгухэр зэхуэщIынымрэ Кавказ Ищхъэрэ федеральнэ округым хыхьэ щIыналъэхэм экстремист хьэгъэщагъэхэр къыщымыгъэхъунымрэ. ЗэIущIэм хэтащ икIи къыщыпсэлъащ КъБР-м и Iэтащхьэм и къалэнхэр пIалъэкIэ зыгъэзащIэр. КIуэкIуэ Юрий и гугъу ищIащ КъБР-м и гъэзэщIакIуэ властымрэ щIыпIэ самоуправленэмрэ я органхэм экстремизмэм пэщIэтыным хуэунэтIауэ зэфIагъэкIхэм, абы къыдэкIуэу къыхигъэщащ идеологие мыхъумыщIэм земыгъэубгъуным, псом хуэмыдэу щIалэгъуалэр абы пэIэщIэ щIыным гулъытэ хэха зэригъуэтыпхъэм.
КIуэкIуэ Ю. А. къыхилъхьащ щIыналъэм щытыкIэр щегъэфIэкIуэным, абы щыпсэухэм я шынагъуэншагъэр къызэгъэпэщыным сэбэп хуэхъуну къилъытэ Iуэхугъуэхэр.
